筠庵
作者：楊萬里
朝代：宋

paragraphs: 故老談李僊，晉日上寥廓。
隨身無長物，止跨一隻鶴。
鶴本非胎生，古卵尚遺殻。
千年石似堅，覆在鳳山脚。
寒宵晦風雨，神光照巖壑。
犬嘷雞夜鳴，龍泣人寢愕。
祇今筠庵是，因物非繩削。
當時菢破處，作門不關鑰。
蓋以一把茅，聊以護霜雹。
遐瞻如釣翁，蓑衣逐層著。
我來驗幽討，意尚疑諺謔。
霧中披羽衣，砌下脫芒屩。
入戶環仰觀，中空生響諾。
不見朱頂雛，猶存雪色膜。
松梢雙老鸛，戛然下簷角。
老夫忽心驚，不敢小盤礴。